Tilsyn på Guldbæk Friskole 2016/17.

Skolekode 845008

Som tilsynsførende på Guldbæk Friskole er det min opgave at føre tilsyn med:

**- elevernes standpunkt i dansk, regning/matematik og engelsk**

**- at skolens samlede undervisningstilbud ud fra en helhedsvurdering står mål med, hvad der almindeligvis kræves i folkeskolen**

**- at vurdere om skolen forbereder eleverne til at leve i et samfund med frihed og folkestyre samt udvikle og styrke elevernes kendskab til og respekt for grundlæggende friheds- og menneskerettigheder, herunder ligestilling mellem kønnene og demokratisk dannelse**

**- at undervisningssproget er dansk**

(*Bekendtgørelse om valg af tilsynsførende ved friskoler og private grundskoler)*

Udgangspunktet for vurderingen er standpunktet for eleverne som helhed samt undervisningen generelt og ikke den enkelte elevs standpunkt.

Jeg har i skoleåret 2016/17 fulgt undervisningen d. 2. og 17. februar 2017. Jeg har fået de oplysninger fra både skolens hjemmeside og samtaler med skolens leder og lærere, der kunne være relevante for mig for at udføre mit tilsyn. Jeg har desuden fulgt med i skolens liv på skolens facebook.

Jeg har i dette skoleår overvejende fulgt undervisningen i indskolingen og 4. og 5. klasse i matematik. Indskolingen er interessant at følge, for her har man en forventning om, at det grundlæggende fundament bliver lagt i dansk, matematik og til dels engelsk.

Jeg har deltaget i morgensang, hvor der var en god stemning og ikke mindst stor lydhørhed under fortællingen, som var indledningen til *” Den lille prins”* af Antoine de Saint-Exupéry.

Tematimerne, som jeg fulgte, tilgodeser især fagene: Historie, billedkunst, musik, hjemkundskab, natur/teknik, håndarbejde, biologi, geografi og sløjd. Under mit besøg var det ”teatertemaet”, der var i fokus. Eleverne har arbejdet med Commedia dell’Arte, hvor masken spiller en stor rolle. I forbindelse med mit besøg arbejdede eleverne på tværs af alder sammen om at lave gipsmasker, som skulle bruges til forårsfesten. Der var en god stemning og stor hjælpsomhed hos eleverne.

I indskolingen har jeg fulgt undervisningen i dansk, matematik og engelsk.

I 0. klasse i dansk mødte jeg en gruppe stolte børn, som glædede sig til at jeg skulle høre dem læse. Det var imponerende at erfare, så sikkert de kunne læse lydrette ord med 3-4 bogstaver. Det nye undervisningssystem ”Alkalær”, som tager udgangspunkt i alfabetets og sprogets lyde har mange forskellige materialer, som tilgodeser forskellige læringsstile. Eleverne bliver præsenteret for læse- og arbejdsbøger, spil, sang, bevægelse og IT-baserede opgaver . Systemet ”Alkalær” lægger ikke op til brug af børnestavning, som skolen ellers benytter sig af i indskolingens danskundervisning. Så det bliver spændende at følge de kommende pædagogiske drøftelser om konsekvenserne af, at skolen har indført et nyt undervisningssystem i 0.klasse.

I 1. klasse i dansk er der, ud over det faglige, fokus på ”den gode kammerat” for at styrke et godt læringsmiljø. Derfor bliver der jævnligt læst ”taktilhistorier”, ud fra den tese at man mopper ikke en kammerat man lige har rørt ved eller givet en krammer. I forbindelse med mit besøg begyndte timen med at tale om det at være en god kammerat. Eleverne fortsatte timen med at øve sig på at skrive trykbogstaver.

I matematik var 1. klasse i gang med at afslutte emnet mønstre: tal-, farve- og figurmønstre. Timen indledtes med fællesopgaver om talrækker, ulige og lige tal for at styrke talforståelse. Da det var sidste time inden vinterferien, blev dagen afsluttet med et spil, der repeterede begreberne ulige og lige tal.

I matematik i 2. og 3. klasse var emnet brøker, hvor der målrettet gennem varierende opgaver blev arbejdet med den grundlæggende forståelse af begrebet brøker.

I engelsk i 2. og 3. klasse arbejdede eleverne koncentreret med deres emne ”Super Heroes”. Her blev jeg præsenteret for forskellige ”Super Heroes” som *”Iceman”* – der fryser alting til is og ”*Doggirl”* – der kaster med hundemad. Timen indledtes med at øve gloser, som kunne bruges til elevernes tegninger. Målet med opgaven er en tegneserie om helten med engelsk tekst. I det daglige bruges emner fra bogsystemet ”Thumbs up”, flashcards, kreative opgaver, skriftlig og mundtlig træning i forskellige sværhedsgrader, så det er tilpasset to forskellige klassetrin.

I 4. og 5. klasse bruges bogsystemet ”Matematrix”, som tilgodeser de faglige emner man skal igennem på de forskellige klassetrin. Undervisningen veksler imellem fælles klasseundervisning og klassetrinsdelte grupper. Under mit besøg arbejdede 4. klasse med statistik og sandsynlighed. Dagens fokusområde var både at lave og aflæse tabeller og diagrammer ud fra de stillede opgaver. 5. klasse arbejdede ihærdigt med emnet multiplikation, hvor det især drejede sig om tocifrede tal og negative tal. Timen sluttede af med en fælles leg: ”*Jeg har – hvem har*?” både med tal eller regnestykker. En leg, der styrker koncentrationsevnen og samarbejdet, da der bliver taget tid.

I forbindelse med matematikundervisningen har alle klassetrin adgang til IT-portalen ”Matematikfessor”, som bruges som supplement til den daglige undervisning.

**Min vurdering af fagligt indhold og arbejdsformer.**

Jeg har i alle klasser i de boglige såvel som de praktisk-musiske fag/tematimerne oplevet undervisning båret af stor faglighed og seriøsitet. Undervisningens tilrettelæggelse er præget af grundighed og en meningsfuld vekslen i aktiviteter. Arbejdsformerne lægger op til, at eleven lærer at tage ansvar for sig selv såvel som for gruppen. Den enkelte undervisningstime er præget af den enkelte lærers personlighed. Der er alligevel en klar fælles holdning og ensartethed i opbygningen af undervisningen. Dette er med til at give sammenhæng i en travl hverdag. Temaundervisningen, som repræsenterer de fleste praktisk-musiske fag, har stor betydning for børnenes almene udvikling og indlæring og er med til at udvikle evner, der også har værdi i andre fag. De praktisk-musiske fag understøtter indlæringen i de boglige fag, men er også som selvstændige fag/forløb med til at udvikle børnene til hele mennesker.

**Læringsmiljø.**

I klasserne er der et godt læringsmiljø. Rollefordelingen mellem lærer og elever er klar. I alle klasser oplevede jeg ro og koncentration i undervisningen. Eleverne mødes med en positiv forventning fra såvel skolen som den enkelte lærer. Det handler om at søge viden, ”at stå på tæer” og gøre sit bedste. Jeg har bemærket, at lærerne er dygtige til at give hvert barn i klassen den opmærksomhed, barnet har brug for med udgangspunkt i det enkelte barns faglige standpunkt. Der tages i høj grad hånd om de børn, der har brug for ekstra støtte, og samtidig er der udfordringer til de hurtige og kvikke.

**Det psykiske miljø.**

Et godt socialt miljø i klassen er en væsentlig forudsætning for at eleverne kan få et fagligt udbytte. Guldbæk Friskole vægter fællesskabet og elevernes trivsel højt. I alle klasser er der ikke kun fokus på faglighed, men også den enkelte elevs trivsel.

**Det fysiske miljø.**

Guldbæk Friskole har gode fysiske faciliteter, som i den grad signalerer at ”her er er rart at være”. Der er store klasselokaler, en fællessal til morgensang og fællesmøder. Der er tablets/ computere , som eleverne ind imellem bruger i undervisningen. Større investeringer i digitale undervisningsmidler/interaktive tavler og mere generel brug af IT er noget som man fortsat drøfter i lærergruppen. I indeværende skoleår har 2.-5. klasse fået deres egen Chrome book finansieret af penge fra skolens Støtteforening og sponsorløb.

Udearealerne, som bliver brugt flittigt til frikvarterets frie leg, er hyggelige og overskuelige. Her leges på tværs af alle aldre i al slags vejr.

**Øvrige tilsynsaktiviteter**

I mine samtaler med skolens leder og lærere har vi i år bl.a. drøftet

• skolens daglige virke, undervisningsplaner og undervisningsmateriale

• skolens forberedelse af eleverne til ”frihed og folkestyre” og af ”elevernes demokratiske dannelse”

**Samlet vurdering.**

Jeg har under mine besøg på Guldbæk Friskole mødt et fagligt kompetent og meget engageret personale, der leverede veltilrettelagt undervisning. Jeg har oplevet et velfungerende skolemiljø, hvor der tages hånd om den enkelte. Skolens undervisning bygger på en positiv forventning til den enkelte og ruster eleverne på bedste vis til at klare livet – også uden for skolen.

**På baggrund af mine iagttagelser kan jeg konkludere:**

- at undervisningen i dansk, matematik og engelsk på alle måder står mål med, hvad der almindeligvis kræves i folkeskolen

- at skolens samlede undervisningstilbud herunder de praktisk-musiske fag også ud fra en helhedsvurdering står mål med, hvad der almindeligvis kræves i folkeskolen

- at skolen forbereder eleverne til at leve i et samfund med frihed og folkestyre samt udvikler og styrker elevernes kendskab til og respekt for grundlæggende friheds- og menneskerettigheder, herunder ligestilling mellem kønnene og demokratisk dannelse

- at skolens undervisningssprog er dansk

Vium, den 12. marts 2017

Henriette Mønsted